NSHAPITA WA 127
Balumbuluisha Yezu, pashishe baya nende kudi Pilato
MATAYI 27:1-11 MÂKO 15:1 LUKA 22:66–23:3 YONE 18:28-35
BADI BALUMBULUISHA YEZU MU DINDA KUMPALA KUA TSHILUMBULUIDI TSHINENE
YUDASA ISAKALIOTE UKEBA KUDIOWA
BADI BATUMA YEZU KUDI PILATO BUA KUMUKOSELA TSHIBAWU
Butuku bukavua pa kutshia pavua Petelo muvile Yezu bua musangu muisatu. Bena ku Tshilumbuluidi tshinene mbajikije tshilumbu tshiabu tshia mafi ne mbatangalake. Mu Ditanu mu dinda, badi badisangisha kabidi bua kuenza bu ne: mikenji ivua mianyishe tshivuabu benze butuku. Badi baya ne Yezu kumpala kuabu.
Bena ku kabadi badi bebeja Yezu kabidi ne: “Biwikala Kristo, utuambile.” Ke yeye kuandamuna ne: “Nansha meme munuambile, kanuakuitabuja nansha kakese.” Kadi Yezu wakabaleja ne dikima dionso tshivuaye anu muvuabu badianjile kumanyisha buende yeye mu Danyele 7:13. Wakamba ne: “Kutuadijila ku mpindieu, Muana wa muntu neasombe ku tshianza tshia balume tshia bukole tshia Nzambi.”—Luka 22:67-69; Matayi 26:63.
Bakasuminyina bamba ne: “Nanku, udi Muana wa Nzambi anyi?” Yezu wakandamuna ne: “Nuenu nkayenu nudi nuamba ne: meme nyeye.” Badi basua kushipa Yezu bua bualu ebu bamubanda bu mudiye mupende Nzambi. Badi bebeja ne: “Tshitudi ne bua kukebela bujadiki bukuabu ntshinyi?” (Luka 22:70, 71; Mâko 14:64) Ke bobu kusuika Yezu ne kumutuma kudi Ponsio Pilato nguvena wa bena Lomo.
Yudasa Isakaliote uvua mua kuikala mumone muvuabu benda baya ne Yezu kudi Pilato. Pakamona Yudasa ne: bavua bakosele Yezu tshibawu tshia lufu, wakadiumvua bibi ne kupangilaye tshia kuenza. Kadi pamutu pa kuya kudi Nzambi ne kunyingalala ne muoyo mujima, wakaya kupingaja bitupa bia arjan 30. Yudasa wakambila bamfumu ba bakuidi ne: “Mvua muenze mpekatu pamvua mutungile mashi avua kaayi ne bualu tshitungu.” Kadi bakamuandamuna bibi bamba ne: “Abu mbualu buetu anyi? Mbukutangile anu wewe!”—Matayi 27:4.
Yudasa wakimansha bitupa bia arjan 30 mu ntempelo, wakenza kabidi tshilema tshikuabu pakajingaye bua kudishipa. Pavua Yudasa ukeba kudiowa, bidi bimueneka ne: ditamba dia mutshi divuaye mudielele muonji diakapuka. Mubidi wende wakakuluka pa mabue avua muinshi, kupandikawu.—Bienzedi 1:17, 18.
Tutshivua patshiatshia pavuabu benda baya ne Yezu ku dibalasa dia Ponsio Pilato. Kadi bena Yuda bavua baye nende kuntuaku bakabenga bua kubuela. Bavua bela meji ne: dituilangana dia nanku ne bantu ba mu Bisamba bia bende divua mua kubavuija bakoya. Bu bobu benze nanku kabavua mua kukumbana bua kudia biakudia bia mu dituku dia 15 ngondo wa Nisana, dituku dia kumpala dia Tshibilu tshia mampa kaayi mela Luevene, tshivuabu bamona bu tshitupa tshia Pasaka.
Pilato wakapatuka ubebeja ne: “Nudi nubanda muntu eu ne bualu kayi?” Bakandamuna ne: “Bu muntu eu kayi muenji wa malu mabi, katuvua mua kumufila kuudi to.” Pilato uvua mua kuikala mumona ne: bavua bamuenzeja malu, ke yeye kuamba ne: “Muangatayi nuenu, numulumbuluishe bilondeshile mikenji yenu.” Bena Yuda bakaleja lungenyi luabu lua dishipangana pakandamunabu ne: “Ki mbianyishibue bua tuetu kushipa muntu to.”—Yone 18:29-31.
Bushuwa, bobu bashipe Yezu mu tshibilu tshia Pasaka, bualu ebu buvua mua kukebesha tshimvundu mu bantu. Kadi bobu bafikishe bena Lomo ku dishipa Yezu bamba muvuaye mushipe mikenji ya Mbulamatadi wa bena Lomo, ivua yitabila bena Lomo bua kuenza nanku, bivua mua kuenza bua ne: bantu kabapishi bena Yuda bua bualu ebu to.
Bamfumu ba bitendelelu kabena bambila Pilato ne: bavua bakosele Yezu tshibawu tshia lufu bualu uvua mupende Nzambi to. Mpindieu badi bakeba malu makuabu a dishima a kumubanda nawu bamba ne: “Tuvua basangane muntu eu [1] upambuisha tshisamba tshietu, [2] ukandika bantu bua kufuta Kaisa bitadi ne [3] udiamba mudiye Kristo, mukalenge.”—Luka 23:2.
Bu muvua Pilato muleji mpala wa bena Lomo, uvua ne bua kutabalela bua muvuabu babande Yezu ne: uvua udiamba muvuaye mukalenge. Ke Pilato kubuelaye kabidi mu dibalasa, kubikilaye Yezu umuebeja ne: “Wewe udi Mukalenge wa bena Yuda anyi?” Mu mêyi makuabu uvua webeja ne: ‘Udi mushipe mikenji ya bukalenge pa kudiamba muudi mukalenge udivuija muluishi wa Kaisa anyi?’ Pamuapa bua kumanya bungi bua malu akavua Pilato mumvue buende yeye, Yezu wakamba ne: “Udi webeja bualu ebu bilondeshile wewe nkayebe, anyi bantu bakuabu mbakuambile bualu buanyi?”—Yone 18:33, 34.
Bu muvua Pilato kayi ne bijadiki bia malu a Yezu, kadi ujinga bua kuamanya, wakandamuna ne: “Meme tshiena muena Yuda to, ki mmuomu?” Wakasakidila ne: “Bena tshisamba tshienu ne bamfumu ba bakuidi ke bavua bakufile kundi. Uvua muenze tshinyi?”—Yone 18:35.
Pavua Yezu muandamune Pilato wakimanyina pa Bukalenge, ne kakuyi mpata, malu avuaye muambe akakemesha Pilato bikole menemene.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn